《元丰壬戌岁暮书事》
宋代·杨时

闽陬地力尽，种艺被山谷。
涵濡一雨润，郁郁原野绿。
春风忽云徂，舒景变炎燠。
凉飚动地轴，揫敛何神速。
坐愁林峦空，俯视万木秃。
凝霜借风力，摧折到松竹。
嗟予闭门人，感此亦愁蹙。
幽庭有萱草，采采不盈掬。
如闻糟床注，取醉须百斛。
沉酣乐时运，天关不须触。
万物一刍狗，苍苍自高目。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。